b'\n_START_ARTICLE_\nVladas Terleckas\n_START_SECTION_\nBiografija\n_START_PARAGRAPH_\n1946\xe2\x80\x931951\xc2\xa0m. mok\xc4\x97si Krivasalio pradin\xc4\x97je, 1951\xe2\x80\x931958\xc2\xa0m. Linkmen\xc5\xb3 vidurin\xc4\x97je mokykloje. 1958 ir 1959\xc2\xa0m. d\xc4\x97l brolio Antano antisovietin\xc4\x97s veiklos ir kalinimo nebuvo priimtas studijuoti nei Vilniaus universitete, nei Vilniaus pedagoginiame institute, nors stojamuosius egzaminus i\xc5\xa1laik\xc4\x97 gerai._NEWLINE_1959\xe2\x80\x931961\xc2\xa0m. dirbo Kazachstano pl\xc4\x97\xc5\xa1iniuose, medienos paruo\xc5\xa1imo darbus Karelijoje, durpyne Lietuvoje, darbininku, geodezininku, meistru rekonstruojant Vilniaus aerouosto nusileidimo tak\xc4\x85. Tik 1961\xc2\xa0m. priimtas \xc4\xaf Vilniaus universiteto Ekonomikos fakultet\xc4\x85, 1966\xc2\xa0m. jame baig\xc4\x97 bankininkyst\xc4\x99._NEWLINE_1966\xe2\x80\x931967\xc2\xa0m. SSRS valstybinio banko Vilniaus skyriaus tarnautojas. 1967\xc2\xa0m. pakviestas \xc4\xaf Vilniaus universiteto Finans\xc5\xb3 ir kredito katedr\xc4\x85 d\xc4\x97styti bankini\xc5\xb3 disciplin\xc5\xb3 ir dirbo katedroje iki 2000\xc2\xa0m. 1976\xc2\xa0m. Leningrado finans\xc5\xb3 ekonomikos institute apgyn\xc4\x97 ekonomikos moksl\xc5\xb3 kandidato disertacij\xc4\x85 \xe2\x80\x9eAtsiskaitym\xc5\xb3 negrynaisiais pinigais pl\xc4\x97tra ir j\xc5\xb3 tobulinimo galimyb\xc4\x97s\xe2\x80\x9c. Atsisak\xc4\x97 paklusti vie\xc5\xa1ai pasmerkti brolio veikl\xc4\x85 arba bent paskelbti sovietin\xc4\x99 tikrov\xc4\x99 liaupsinant\xc4\xaf straipsn\xc4\xaf, tod\xc4\x97l 10\xc2\xa0m. buvo sulaikytas docento vardo suteikimas. J\xc4\xaf gavo tik 1986\xc2\xa0m._NEWLINE_Nuo 1972\xc2\xa0m. tyrin\xc4\x97jo tarpukario Lietuvos pinig\xc5\xb3 ir bankininkyst\xc4\x97s istorij\xc4\x85. 1989\xe2\x80\x931996\xc2\xa0m. daug d\xc4\x97mesio skyr\xc4\x97 dabartin\xc4\x97s Lietuvos pinig\xc5\xb3 bei kredito sistem\xc5\xb3 suk\xc5\xabrimui. 1989\xc2\xa0m. paskirtas vadovauti Lietuvos savaranki\xc5\xa1kos pinig\xc5\xb3 ir kredito sistemos k\xc5\xabrimo grupei, kuri pareng\xc4\x97 daugel\xc4\xaf bankininkyst\xc4\x97s \xc4\xafstatym\xc5\xb3 projekt\xc5\xb3. 1991\xe2\x80\x931993\xc2\xa0m. papildomai\xc2\xa0\xe2\x80\x93 Lietuvos banko konsultantas, Mokslo centro direktorius, 1993\xe2\x80\x931996\xc2\xa0m. komercinio banko Mokymo centro direktorius._NEWLINE_1990\xe2\x80\x931992\xc2\xa0m. Auk\xc5\xa1\xc4\x8diausiosios Tarybos deputatas, i\xc5\xa1rinktas Vilniaus Pilies rinkim\xc5\xb3 apygardoje Nr. 1, i\xc5\xa1keltas Lietuvos Persitvarkymo S\xc4\x85j\xc5\xabd\xc5\xbeio. Politin\xc4\x97ms partijoms nepriklaus\xc4\x97. I\xc5\xa1 Seimo pasitrauk\xc4\x97 protestuodamas prie\xc5\xa1 jam nepriimtinus Lietuvos turto privatizavimo \xc4\xafstatymus, kuriuos k\xc5\xabr\xc4\x97 ir aprobavo Kazimiera Prunskien\xc4\x97, Kazimieras Antanavi\xc4\x8dius, Gediminas Vagnorius._NEWLINE_1999 ir 2012\xc2\xa0m. Lietuvos banko valdyba V. Terleckui skyr\xc4\x97 Vlado Jurgu\xc4\x8dio premij\xc4\x85 u\xc5\xbe 1995\xe2\x80\x931999\xc2\xa0m. ir 2011\xc2\xa0m. i\xc5\xa1leistas knygas ir paskelbtus straipsnius Lietuvos bankininkyst\xc4\x97s istorijos tema._NEWLINE_Brolis Antanas Terleckas. \xc5\xbdmona Regina, dukra J\xc5\xabrat\xc4\x97.'